Markiestent, konvensiesentrum bied opsies vir parlementDie parlement is op soek na ‘n alternatiewe venue nadat groot skade aan die parlementsgebou in Kaapstad aangerig is. (Foto: Stad Kaapstad) Die parlement oorweeg verskeie opsies – onder meer die huur van ŉ markiestent – om voortaan sittings van die Nasionale Vergadering te hou. ŉ Verwoestende brand het vroeër vanjaar enorme skade aan die parlementêre kompleks aangerig en LP’s sit deesdae sonder ŉ vergaderingtuiste wat aan al hul behoeftes voldoen. Dit nadat LP’s die afgelope twee jaar weens die Covid-19-pandemie en gepaardgaande beperkings op sosiale byeenkomste hoofsaaklik aanlyn moes byeenkom. Die hoofswepe van die verskillende politieke partye het verlede week agter geslote deure vergader om opsies te bespreek vir ŉ meer permanente, ofskoon steeds tydelike, oplossing. Die opening van die parlement en die staatsrede is reeds in die Kaapstadse stadsaal gehou en dit is een van die opsies wat vir toekomstige sittings oorweeg word. Nog ŉ opsie is die huur van ŉ reuse-markiestent wat in die parkeerterrein van die parlement opgeslaan kan word. Die bedrag hieraan verbonde kan luidens berigte tot R22 miljoen vir sowat vyf maande beloop. Dr. Corné Mulder, hoofsweep van die VF Plus, sê verskeie opsies – ook die moontlikheid van ŉ markiestent – is by die vergadering bespreek. Mulder sê enigiemand wat die Kaap ken, sal weet dat ŉ tent in ŉ parkeerterrein kwalik ŉ praktiese opsie sal wees. Die Kaapse winde kan dit gevaarlik maak, terwyl dit boonop ŉ opdraande stryd sal wees net om ŉ reusetent op ŉ teerblad van ŉ parkeerterrien te probeer koel hou. Ander opsies sluit in die gebruik van die Kaapstadse Internasionale Konvensiesentrum (Kiks), die onderskeie gemeenskapsale by die parlementêre dorpies Akasiapark, Laboriapark en Pelican Park, of die raadsaal van die Goeie Hoop-gebou. Dit lyk in hierdie stadium of ŉ kombinasie van die gemeenskapsale en die raadsaal van die Goeie Hoop-gebou een van die beste moontlikhede is. Indien dit gesamentlik gebruik word, kan alle LP’s boonop na Kaapstad vir sittings terugkeer. Wat Kiks betref, sê Mulder dit is ŉ private instelling wat groot bedrae geld vra vir die huur van ŉ venue. Hoewel die sentrum die vermoë het om ŉ venue spesifiek vir LP’s se behoeftes in te rig, sal dit waarskynlik te duur wees. Die EFF het ook opnuut die voorstel gemaak dat die parlement na die Midrand-omgewing of Pretoria verskuif word. Nog ŉ opsie is die Ou Volksraadsaal in die parlementêre hoofgebou. Dit is in die brand beskadig, maar kan moontlik sonder te veel geld en moeite herstel word. “Ek sou sê onder die omstandighede is die eerste prys om die Ou Volksraadsaal so gou moontlik operasioneel te kry. Ons weet egter nie wanneer dit kan gebeur nie, want ons weet nog nie wat presies die skade daaraan is nie,” sê Mulder. Die vergadersaal het goeie akoestiek, goeie afstande tussen LP’s en indien die galery ook ingespan word, kan sowat 250 van die 400 LP’s daar vergader. Volgens hom is dit belangrik dat ŉ lokaal ten beste ingerig is vir debatvoering – een van die belangrikste pligte van LP’s. “Jy moet kan opstaan en jou opponent in die oë kyk. Die interaksie is baie belangrik, asook vir die LP’s om bymekaar te wees. Jy kan ŉ gesprek met iemand hê wat jy in ŉ gang raakloop, wat jy nie op ŉ aanlyn platform kan doen nie.” Moloto Mothapo, woordvoerder van die parlement, het by navraag gesê ŉ aankondiging sal gedoen word sodra daar op ŉ alternatiewe venue besluit is. Hy kon geen spesifieke tydsraamwerk hiervoor gee nie, maar sê dit sal oor die volgende paar weke gebeur.